Påslag er en ekstrakostnad som legges på toppen av ditt strømforbruk hver måned. Denne tilleggsavgiften skal dekke elsertifikater og merverdiavgift. Påslaget kan være et ørebeløp pr. kWh, et fast månedsbeløp eller begge deler. Er det snakk om et ørebeløp pr. kWh, vil tilleggsavgiften øke jo mer strøm du bruker.
Enkelte strømleverandører tar null kroner i påslag, mens andre krever høye påslag. Skal du bytte strømleverandør, bør du sørge for å velge et selskap som har lavest mulig påslag.
Noen få leverandører opererer med negativt påslag, og garanterer for at du får dette i 12 måneder. Det betyr at strømleverandøren selger strøm til forbrukere for mindre enn det strømmen koster på kraftbørsen. De vil dermed tape penger på å tilby dette.
Siden konkurransen mellom strømleverandørene er svært høy, reklamerer de med negativt påslag som et lokketilbud. Blir du fristet til å bytte strømavtale til en leverandør som har avslag på selve strømprisen, bør du lese avtalevilkårene nøye.
Du bør også bytte strømavtale etter at garantiperioden er over. Glemmer du dette, vil du automatisk bli satt over på en vesentlig dyrere strømavtale etter at prisgarantien er slutt.